## Pravilnik o posredovanju pri zapošljavanju redovitih učenika srednjoškolskih ustanova

### NN 1/1997 (3.1.1997.), Pravilnik o posredovanju pri zapošljavanju redovitih učenika srednjoškolskih ustanova

# **MINISTARSTVO RADA I SOCIJALNE SKRBI**

Na osnovi članka 4. stavka 3. Zakona o zapošljavanju ("Narodne novine"
broj 59/96) ministar rada i socijalne skrbi donosi

**## PRAVILNIK**

**### O POSREDOVANJU PRI ZAPOŠLJAVANJU REDOVITIH UČENIKA SREDNJOŠKOLSKIH USTANOVA**

Članak 1.

Ovim Pravilnikom utvrđuju se uvjeti i način obavljanja poslova posredovanja
pri zapošljavanju kada te poslove obavljaju pravni subjekti iz članka 4.
stavka 2. Zakona o zapošljavanju (u daljnjem tekstu: posrednici).

Članak 2.

Posredovanje pri zapošljavanju redovitih učenika srednjoškolskih ustanova
mogu obavljati samo srednjoškolske ustanove koje posjeduju suglasnost Ministarstva
rada i socijalne skrbi.

Prije izdavanja suglasnosti Ministarstvo rada i socijalne skrbi pribavlja
mišljenje Ministarstva prosvjete i športa.

Članak 3.

Posredovanjem se u smislu ovog Pravilnika smatra:

1. obavljanje poslova posredovanja pri zapošljavanju redovitih učenika
srednjoškolskih ustanova za vrijeme zimskog, proljetnog i ljetnog odmora
čije trajanje za svaku školsku godinu propisuje ministar prosvjete i športa;

2. vođenje očevidnika članova (redovitih učenika srednjoškolskih ustanova)
i obavljenih posredovanja;

3. obračun i naplata od poslodavca učenikove zarade, propisanog doprinosa
te naknade za posredovanje;

4. isplata punog iznosa zarade učenika bez naknade.

Članak 4.

Zahtjev za izdavanje suglasnosti iz članka 2. ovog Pravilnika mora sadržavati
sljedeće podatke:

- naziv i sjedište posrednika te preslik rješenja o upisu srednjoškolske
ustanove u sudski registar;

- preslik rješenja o imenovanju ravnatelja srednjoškolske ustanove;

- područje za koje će obavljati posredovanje pri zapošljavanju redovitih
učenika.

Članak 5.

Za posredovanje pri zapošljavanju malodobnog redovitog učenika srednjoškolske
ustanove odnosno njegovo radno angažiranje posrednik mora imati pismenu
suglasnost njegovog zakonskog zastupnika (roditelja ili skrbnika), a za
učenika mlađeg od 15 godina pismenu suglasnost inspektora rada.

Članak 6.

Radi zaštite života, zdravlja ili razvoja, malodobnog redovitog učenika
se ne može zaposliti na poslovima koji su prema propisima o zaštiti na
radu utvrđeni kao poslovi s posebnim uvjetima rada, zatim na poslovima
koji su prema propisima o mirovinsko-invalidskom osiguranju utvrđeni kao
osobito teški i za zdravlje štetni te se na njima staž osiguranja računa
s povećanim trajanjem te na poslovima koji se obavljaju u vremenu između
20 sati uvečer i 7 sati ujutro idućega dana i na poslovima iz članka 16.
stavak 2. i 3. Zakona o radu.

Članak 7.

Radi zaštite ćudorednosti malodobni učenik se ne smije zaposliti na
poslovima u kockarnicama, salonima za igre na sreću, disco-barovima, barovima,
kao i na drugim sličnim poslovima.

Članak 8.

O zapošljavanju redovitog učenika srednjoškolske ustanove zaključuje
se ugovor o djelu.

Ugovor nosi naziv: "Ugovor o djelu redovitog učenika srednjoškolske
ustanove (u daljnjem tekstu: ugovor), a izdaje ga posrednik.

Članak 9.

Ugovor mora sadržavati ime i prezime redovitog učenika srednjoškolske
ustanove, njegov JMBG, broj članske isprave, puni naziv i sjedište poslodavca,
podatke o vrsti poslova, broju radnih sati, cijeni sata rada i iznosu zarade,
potpise poslodavca, posrednika i učenika srednjoškolske ustanove te supotpis
roditelja ili skrbnika.

Ugovor iz stavka 1. ovog članka posrednik je dužan dostaviti mjesno
nadležnom inspektoru rada u roku od tri dana od dana sklapanja ugovora.

Članak 10.

Posrednik izdaje učeniku prije početka rada ugovor iz članka 9. ovog
Pravilnika.

Poslodavac nakon obavljenog posla ovjerava i dopunjuje ugovor sa brojem
sati rada i iznosom zarade učenika.

Članak 11.

Ugovor ovjeren od poslodavca glede obavljenog posla predstavlja za posrednika
vjerodostojnu ispravu za obračun i naplatu:

1. zarade za obavljeni posao, a u korist učenika;

2. doprinosa za slučaj ozljede na radu redovitih učenika srednjoškolske
ustanove (članak 1. stavak 1. točka 6. Zakona o plaćanju doprinosa za mirovinsko
i invalidsko osiguranje radnika ("Narodne novine" broj 106/95) odnosno
propisa o plaćanju doprinosa važećeg u vrijeme sklapanja ugovora;

3. naknade za posredovanje u korist posrednika.

Naknada za posredovanje ne može biti veća od 5% od iznosa učeničke zarade,
a naplaćuje se samo od poslodavca.

Članak 12.

Posrednik ima pravo i dužnost zaštititi učenika kod potraživanja zarade
za obavljeni posao.

Nakon što poslodavac valjano potvrdi obavljanje posla, posrednik solidarno
odgovara za poslodavčeve obveze prema učeniku.

Članak 13.

Zarada za obavljeni posao ne smatra se dohotkom na koji se plaća porez
u smislu propisa o porezu na dohodak (Zakon o porezu na dohodak, pročišćeni
tekst, "Narodne novine" br. 25/95, 52/95 - članak 8. stavak 1. točka 5.).

Članak 14.

Posrednik mora voditi evidenciju o učenicima koji traže zaposlenje i
poslodavcima koji prijavljuju potrebu za radom učenika prema uputama Središnje
službe Hrvatskoga zavoda za zapošljavanje.

Posrednik je dužan dokumentaciju o posredovanju i evidenciju čuvati
najmanje tri godine, ukoliko posebnim propisima nije određen dulji rok.

Članak 15.

Posrednik je dužan podatke iz evidencije koje vodi dostaviti Središnjoj
službi Hrvatskoga zavoda za zapošljavanje na njegovo traženje, a najmanje
jedanput godišnje.

Članak 16.

U slučaju da prilikom obavljanja inspekcijskog nadzora posredovanja
pri zapošljavanju utvrdi povredu zakona ili ovog Pravilnika, inspektor
rada koji je proveo nadzor odredit će rok za otklanjanje te povrede.

Ukoliko posrednik u ostavljenom roku ne otkloni utvrđene povrede propisa,
inspektor rada će donijeti rješenje o zabrani obavljanja djelatnosti posredovanja
pri zapošljavanju redovitih učenika srednjoškolskih ustanova i o tome obavijestiti
Ministarstvo prosvjete i športa.

U slučaju iz stavka 2. ovog članka posredniku se oduzima suglasnost
za obavljanje poslova posredovanja pri zapošljavanju redovitih učenika.

Članak 17.

Posrednik je dužan svim redovitim učenicima srednjoškolskih ustanova
za koje posreduje pri zapošljavanju izdati člansku iskaznicu.

Članak 18.

Ovaj Pravilnik stupa na snagu osmog dana od dana objave u "Narodnim
novinama".

Klasa: 102-02/96-01/46
Urbroj: 524-03/1-96-1
Zagreb, 18. prosinca 1996.

Ministar
**Joso Škara,** v. r.

Pravilnik, NN 1/1997-7